**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.11.2017, ora 08.00 – 20.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.11.2017, ora 07.00**

**RÂURI**

**Debitele au fost, în general, staţionare** exceptând râurile din bazinele: Vişeu, Iza, Tur şi Someş, unde au fost în scădere.

 Mici creşteri de niveluri şi debite s-au înregistrat şi pe unele râuri şi sectoare de râu din zonele de deal şi de munte ca urmare a precipitaţiilor căzute in interval şi propagării.

 Debitele se situează, în general, la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crișul Repede, Crişul Negru, Arieş, Ialomiţa, Buzău, bazinele inferioare ale Crișului Alb și Begăi, cursul mijlociu al Mureșului, bazinele superioare ale Ialomiței și Bistriţei, cursul mijlociu şi inferior al Jiului, pe cursul superior al Prutului şi pe râurile din Dobrogea.

 Nivelurile pe râuri la staţiile hidrometrice se situează sub **COTELE DE ATENŢIE**.

 **Debitele vor fi în scădere** pe cursurile mijlocii şi inferioare ale Someşului şi Mureşului şi relativ staționare pe celelalte râuri.

 Sunt posibile creșteri de niveluri şi debite pe unele râuri din zonele de deal şi de munte din nordul, centrul, vestul şi sudul țării, ca urmare a precipitaţiilor, în general slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 19.11 – 20.11.2017 a fost în creştere, având valoarea de 5500 m3/s**, peste media multianuală a lunii noiembrie (4650 m3/s).

 În aval de Porţile de Fier debitele au fost, în general, în creştere exceptând sectorul Calafat – Bechet unde au fost relativ staţionare.

**Debitul la intrarea în ţară (secţiunea Baziaş) va fi în creştere (5600 m3/s).**

 În aval de Porţile de Fier, debitele vor fi în creştere.

**2.** **Situaţia meteorologică în intervalul 19.11.2017, ora 09.00 – 20.11.2017, ora 06.00**

**ÎN ŢARĂ**

**Vremea a fost, în general închisă,** iar regimul termic a fost caracterizat de valori în general ușor sub mediile multianuale ale datei în vest, centru, nord și pe arii restrânse în sud-est, în timp ce, în restul zonelor maximele s-au situat în jurul normelor climatologic specifice perioadei. Temporar a plouat în general slab, în regiunile nord-vestice, local în cele sudice și doar cu totul izolat în restul teritoriului, iar la munte, în special în prima parte a intervalului, pe arii restrânse a nins. Vântul a suflat slab și moderat, cu intensificări în special în prima parte a intervalului în zona montană înaltă. Stratul de zăpadă prezent pe spații mici în zona montană, măsura la ora 20.00, în platformele stațiilor meteorologice, până la 41 cm (Balea Lac). Temperaturile maxime au fost cuprinse între 4 grade la Joseni, Întorsura Buzăului, Toplița, Târgu Lăpuș, Odorheiul Secuiesc, Darabani și Ocna Șugatag și 12 grade la Târgoviște, Calafat și Târgu Jiu, iar la ora 06.00 se înregistrau -3 grade la Miercurea Ciuc și 8 grade la Mangalia.

***Observație:*** *începând de ieri de la ora 06.00 au fost în vigoare 6 atenționări cod galben privind fenomene meteorologice periculoase imediate emise după cum urmează: 3 de SRPV Bacău, 2 de SRPV Timisoara și 1 de SRPV Constanța.*

**LA BUCUREŞTI**

**Înnorările au persistat** pe tot parcursul intervalului, iar temporar din a doua parte a noptii a plouat slab. Vântul a suflat slab pană la moderat, iar valorile termice diurne inregistrate de 9 grade la Filaret, respectiv 10 grade la stațiile meteorologice Afumați și Băneasa, în creștere ușoară față de ziua anterioară, s-au situat in jurul celor climatologic specifice acestei date din an. La ora 06.00 se înregistrau 5 grade la toate stațiile meteorologice.

**3. Prognoza meteorologică în intervalul 20.11.2017, ora 09.00 – 21.11.2017, ora 09.00**

**ÎN ŢARĂ**

Cerul va avea înnorări și, temporar, se vor semnala precipitații slabe, mai ales sub formă de ninsoare în nord-vest și, local, la munte, predominant ploi pe arii restrânse în vest și centru, și numai ploi, tot pe arii restrânse îndeosebi în prima parte a zilei, în sud-est. Vântul va sufla slab și moderat, cu intensificări temporare la munte, în special la altitudini mari, unde la rafală se vor depăsi viteze de 60...70 km/h, dar trecător și la cote mai reduse și în sud-vest și izolat în rest. Valorile termice se vor situa în jurul celor caracteristice acestei perioade, astfel încât temperaturile maxime vor fi cuprinse între 2 si 10 grade, iar cele minime se vor situa, în general, între -4 si 2 grade. Dimineața și noaptea, izolat, vor fi condiții de ceață.

**LA BUCUREŞTI**

Regimul termic va fi caracterizat de valori normale pentru această dată din an. Cerul va fi variabil, cu înnorări, mai ales în prima parte a zilei, însă doar trecător în unele cartiere dimineața va ploua slab. Vântul va sufla slab și moderat. Temperatura maximă va fi de 9...10 grade, iar cea minimă se va situa în jurul valorii de 0 grade. Spre sfârșitul intervalului, vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 17 noiembrie 2017 ora 20 – 20 noiembrie 2017 ora 20.**

**4.1. Starea stratului de zăpadă în data de 17.11.2017, ora 14**

În ultimele zile, vremea a fost relativ caldă pentru această perioadă, cu temperaturi maxime pozitive chiar şi în zonele de creastă. În aceste condiţii stratul de zăpadă a scăzut constant. În zona înaltă din Făgăraş şi Bucegi, la altitudini de peste 2200 metri au fost semnalate patru avalanşe de dimensiuni mici şi medii de zăpadă umedă, trei de bază şi una de suprafaţă. La 17 noiembrie, la ora 14.00, stratul măsura: 32 cm la Bâlea-Lac şi 38 cm la Vf.Omu. Sub 1700 metri stratul este topit. La altitudini de peste 2200 m, în partea superioară a stratului se regăsesc aproximativ 10 cm de zăpadă umedă, cu rezistenţă scăzută în care predomină cristale rotunde. Sub aceştia, stratul este relativ compactat şi stabilizat.

**Buletin**

**4.2 Evoluţia vremii în intervalul 17.11.2016 ora 20 – 20.11.2017 ora 20:**

Vremea se va răci de la o zi la alta. Cerul va fi temporar noros. Local se vor semnala precipitaţii predominant sub formă de ninsoare şi se va depune strat de zăpadă proaspătă, care pe alocuri poate măsura peste 15 cm. Vântul va sufla slab şi moderat cu intensificări temporare de peste 60-70 km/h din sector sudic şi vestic. Local se va semnala ceaţă.

**Peste 1800 m:** temperaturi minime: -14 la -4 gr.C; temperaturi maxime: -11 la 0 gr.C

**Sub 1800 m:** temperaturi minime: -12 la 0 gr.C; temperaturi maxime: -8 la 4 gr.C

Pe fondul răcirii accentuate a vremii şi a precipitaţiilor predominant sub fomă de ninsoare, se vor depune în medie cca.15 cm de zăpadă proaspătă. Acest strat nou, poate aluneca peste cel vechi, mai ales în condiţii de supraîncărcări, ducând la declanşarea avalanşelor pe pantele înclinate.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 16.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**GNM CJ Suceava** informează telefonic despre **focare de incendiu, fără flacără, la Platforma de stocare temporară a deşeurilor Antileşti-Fălticeni, județul Suceava, observate de angajaţii operatorului depozitului - GOSCOM S.A. Fălticeni, la data de 18.11.2017, orele 18.30. S-a apelat imediat serviciul de urgenţă 112, ISU Suceava intervenind şi izolând focarele, în prezent fiind lichidate**. În zona spaţiului de depozitare există în continuare riscul autoaprinderii deşeurilor.

**GNM CJ Constanţa** informează telefonic că la **data de 20.11.2017, s-a produs un incendiu la o navă aflată în reparaţii în S.N.C. Constanta, Doc plutitor nr.1, jud. Constanţa. În urma incendiului, s-a produs decesul unui marinar străin**. A intervenit Smurd și PA B2 Port.

1. **În domeniul solului şi vegetaţiei**

**GNM CJ Constanţa** informează că **s-a produs un incendiu în care au ars 100 kg de deşeuri pe circa 10 mp, pe un teren viran în zona hotelului Oxford, Mun. Constanţa, jud Constanţa. Incendiul a izbucnit la ora 09.05, la data de 19.11.2017 şi a fost stins la ora 09.11**, de pompierii ISU Dobrogea.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.11.2017 - 16.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE